1992L0034 — DA — 17.12.2010 — 012.002

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV 92/34/EØF

af 28. april 1992

om afsætning af frugtplanteformeringsmateriale og frugtplanter bestemt til frugtproduktion

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 43,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Produktionen af frugt spiller en stor rolle inden for Fællesskabets jordbrug;

tilfredsstillende resultater af dyrkningen af frugt afhænger i vid udstrækning af kvaliteten og den fytosanitære tilstand for det materiale, der anvendes til formering af frugtplanter, og for de frugtplanter, der er bestemt til frugtproduktion; visse medlemsstater har derfor indført regler, der skal garantere kvaliteten og plantesundheden for frugtplanteformeringsmateriale og frugtplanter, der bringes på markedet;

forskellene i behandlingen af formeringsmateriale og frugtplanter i de forskellige medlemsstater kan resultere i handelshindringer og således hæmme disse produkters frie bevægelighed inden for Fællesskabet; med henblik på gennemførelsen af det indre marked bør disse hindringer fjernes ved, at der indføres fællesskabsbestemmelser, som erstatter de af medlemsstaterne fastsatte bestemmelser;

indførelsen af harmoniserede betingelser på fællesskabsplan sikrer, at køberne i hele Fællesskabet får formeringsmateriale og frugtplanter, som er sunde og af god kvalitet;

hvad plantesundheden angår, bør sådanne harmoniserede betingelser være i overensstemmelse med Rådets direktiv 77/93/EØF af 21. december 1976 om foranstaltninger mod indslæbning i medlemsstaterne af skadegørere på planter eller planteprodukter ( 4 );

der bør i første omgang fastlægges fællesskabsregler for de frugtslægter og -arter, som har særlig økonomisk betydning i Fællesskabet, ved indførelse af en fællesskabsprocedure, som gør det muligt på et senere tidspunkt at lade disse regler omfatte andre slægter og arter;

med forbehold af de plantesundhedsbestemmelser, der er fastsat i direktiv 77/93/EØF, er det ikke hensigtsmæssigt at lade fællesskabsreglerne gælde for afsætning af formeringsmateriale og frugtplanter, der bevisligt er bestemt til udførsel til tredjelande, da dér gældende regler kan være forskellige fra dem, der fastsættes i dette direktiv;

fastlæggelsen af plantesundheds- og kvalitetsnormer for hver enkelt frugtslægt og -art kræver langvarige og omfattende tekniske og videnskabelige undersøgelser; der bør derfor indføres en procedure herfor;

først og fremmest leverandører af formeringsmateriale eller frugtplanter har ansvaret for at sikre, at deres produkter opfylder de betingelser, der fastlægges i dette direktiv;

medlemsstaternes kompetente myndigheder skal ved udførelse af kontrol og undersøgelse sikre, at leverandørerne opfylder de nævnte betingelser for så vidt angår materiale eller planter, der hører til CAC-kategorien;

det er påkrævet, at der også findes andre materiale- og plantekategorier, for hvilke det er nødvendigt, at det pågældende materiale og de pågældende planter er officielt certificeret;

der bør indføres fællesskabskontrolforanstaltninger for at sikre en ensartet anvendelse i samtlige medlemsstater af de normer, der fastsættes i dette direktiv;

det er i overensstemmelse med nugældende landbrugspraksis at kræve, at noget formeringsmateriale og nogle frugtplanter enten officielt erklæres virusfrie, dvs. fundet fri for alle kendte vira og viruslignende patogener, eller virustesdede, dvs. fundet fri for særlige vira og viruslignende patogener, der kan mindske nævnte formeringsmateriales og frugtplanters brugsværdi;

køberen af formeringsmateriale og frugtplanter har interesse i, at sortens betegnelse er kendt, og at identiteten beskyttes;

ovennævnte mål kan bedst nås enten ved almindeligt kendskab til sorten, eller ved at der stilles en beskrivelse til rådighed, som leverandøren har udarbejdet og opbevarer; i sidstnævnte tilfælde kan formeringsmaterialet eller frugtplanterne dog ikke komme i de kategorier, der er forbeholdt certificeret materiale;

for at kunne garantere identiteten og en velordnet afsætning af formeringsmateriale og frugtplanter bør der indføres fællesskabsregler for adskillelse af partier og for mærkning; de anvendte etiketter bør indeholde de oplysninger, der er nødvendige for at kunne foretage officiel kontrol og for at informere brugeren;

der bør indføres regler, der i tilfælde af midlertidige forsyningsvanskeligheder gør det muligt at afsætte formeringsmateriale og frugtplanter, der er undergivet mindre strenge krav end de i dette direktiv fastsatte;

som et første skridt hen imod harmoniserede betingelser bør det for så vidt angår de slægter og arter, der er omhandlet i bilag II, og for hvilke der skal udarbejdes en oversigt, forbydes medlemsstaterne at indføre nye betingelser eller restriktioner for afsætningen ud over dem, der er fastsat i dette direktiv;

det bør fastsættes, at afsætning inden for Fællesskabet af formeringsmateriale og frugtplanter, som er produceret i tredjelande, kan tillades, forudsat at de frembyder samme garantier som formeringsmateriale og frugtplanter, der er produceret i Fællesskabet og opfylder fællesskabsbestemmelserne;

for at harmonisere de tekniske kontrolmetoder, der anvendes i medlemsstaterne, og sammenligne formeringsmateriale og frugtplanter, der er produceret i Fællesskabet, med dem, der er produceret i tredjelande, bør der foretages sammenlignende prøver for at kontrollere, at disse produkter opfylder bestemmelserne i dette direktiv;

for at gøre det lettere at anvende dette direktiv effektivt bør det overdrages Kommissionen at vedtage foranstaltninger til gennemførelse af direktivet og til ændring af bilaget og med henblik herpå at fastlægge en procedure, der indebærer et snævert samarbejde mellem Kommissionen og medlemsstaterne i Den Stående Komité for Formeringsmateriale og Planter af Frugtslægter og -arter —

UDSTEDT FØLGENDE DIREKTIV: